*For Blurs album fra 1995, se The Great Escape (album)*

*Stalag Luft III*, en modell av den virkelige leiren
***Den store flukten*** (originaltittel: *The Great Escape*) er en amerikansk krigs- og eventyrfilm fra 1963 regissert av John Sturges. Filmen handler om en gruppe krigsfanger som iverksetter en storstilt fluktaksjon fra en tysk fangeleir i under andre verdenskrig. I de fremste rollene finner man Steve McQueen, James Garner, Richard Attenborough, James Donald, Charles Bronson, Donald Pleasence og James Coburn. Handlingen er basert på en roman skrevet av Paul Brickhill. Boka er basert på en sann historie som fant sted i 1944. 

*Den store flukten* regnes som en av tidenes mest populære krigsfilmer og er en av flere eventyrpregede krigsfilmer med handling fra andre verdenskrig som kom på 1960-tallet. Andre kjente eksempler er *Kanonene på Navarone*, *12 fortapte menn* og *Kellys helter*.

Handling
--------

Året er 1944: Tilfangetatte flyoffiserer fra forskjellige allierte land planlegger å rømme fra den tyske fangeleiren Stalag Luft III. Leiren er konstruert med maksimal sikkerhet, beregnet på de mest begavede "utbryterne". De fangede offiserene tenker ut en omfattende plan som går ut på å grave en tunnel ut i det fri og derfra å ta seg frem til et nøytralt land. Et stort arbeid med å grave tunnel og skaffe tilveie falske identifikasjonspapirer settes i gang. 250 offiserer er med på planen, men bare 76 av dem klarer å komme seg ut. Bare et lite fåtall av dem klarer å ta seg til et nøytralt land før de blir innhentet eller drept.

Om filmen
---------

### Popularitet og økonomi

Filmen innbrakte 11,7 millioner dollar i USA. Produksjonskostnadene var på rundt 4 millioner dollar.

Filmen har i ettertid blitt ansett som en klassiker.

### Anmelderne

Den ble meget godt mottatt av anmelderne, noe som gjenspeiles i at den har fått 94 % på Rotten Tomatoes.

### Priser

Steve McQueen ble tildelt prisen som beste skuespiller under Moskva internasjonale filmfestival. Filmen ble i tillegg tildelt en pris av National Board of Review. Det kan også nevnes at den ble nominert til en Golden Globe i klassen beste dramafilm og en Oscar i klassen beste klipp.

### Historisk bakgrunn

Filmen bygger på Paul Brickhills roman *The Great Escape* fra 1950. Boka bygger på virkelige hendelse fra 1944 der en stor gruppe krigsfanger klarte å flykte fra den tyske leiren Stalag Luft III. Bare et fåtall av dem klarte å ta seg til nøytrale land - av dem de to nordmennene Per Bergsland og Jens Müller. De aller fleste av de 76 som klarte å rømme ble senere tatt. 50 av dem ble drept. Boka forholder seg noe nærmere de faktiske hendelser enn det filmen gjør.

### Annet

Filmen ble innspilt i Bayern i Tyskland sommeren og høsten 1962.

En av filmens mest kjente sekvenser er den spektakulære forfølgelsescenen med Steve McQueen på motorsykkel. McQueen utførte mange av stuntene selv, mens stuntmannen Bud Ekins utførte de farligste manøvrene. Filmen huskes også for Elmer Bernsteins musikalske bidrag.

Skuespilleren Donald Pleasence (død 1995) tjenestegjorde hos RAF under andre verdenskrig. Han ble skutt ned og måtte tilbringe ett år i tysk fangenskap. Hannes Messemer var også krigsfange under krigen.

Fluktaksjonen ble overført til film allerede i 1950. Den heter *Den trojanske hesten*, og var basert på boka *The Wooden Horse*.

En oppfølger kalt *The Great Escape II: The Untold Story*, ble produsert for TV i 1988. Denne var i liten grad basert på virkeligheten.

I rollene
---------

* Steve McQueen: Kaptein Virgil Hilts
* James Garner: Kaptein Bob Hendley
* Richard Attenborough: Roger Bartlett
* Charles Bronson: Danny Valinski
* Donald Pleasence: Løytnant Colin Blythe
* James Coburn: Offiser Louis Sedgwick
* Gordon Jackson: Løytnant Sandy MacDonald
* Hannes Messemer: Oberst von Luger
* Angus Lennie: Offiser Archibald Ives
* James Donald: Kaptein Rupert Ramsey
* Robert Graf: Werner
* Harry Riebauer: Hauptfeldwebel Strachwitz
* David McCallum: Eric Ashley-Pitt
* John Leyton: Fly-løytnant William Dickes
* Nigel Stock: Fly-løytnant Cavendish
* Robert Freitag: Hauptmann Posen
* Hans Reiser: Herr Kuhn
* Jud Taylor: Fenrik Goff
* William Russell: Sorren
* Heinz Weiss: Kramer
* Ulrich Beiger: Preissen
* George Mikell: SS Obersturmführer Dietrich
* Lawrence Montaigne: Haynes "Diversions"
* Robert Desmond: Griffith "Tailor"
* Til Kiwe: Frick
* Tom Adams: Dai Nimmo "Diversions"
* Karl-Otto Alberty: SS Untersturmführer Steinach

Referanser
----------

1. ↑  Hansen, Magne (25. februar 2014). «Hollywood droppet nordmenn». *NRK*. Besøkt 7. juli 2018.
2. ↑  «The Great Escape (1963) - Financial Information». *The Numbers*. Besøkt 5. juli 2018.
3. ↑  «The Great Escape (1963) - John Sturges | Review | AllMovie». *AllMovie*. Besøkt 5. juli 2018.
4. ↑  «The Great Escape». *Rotten Tomatoes* **(engelsk)**. Besøkt 9. januar 2020.
5. ↑   .  Manglende eller tom `|tittel=` (hjelp)
6. ↑  Hansen, Magne (25. februar 2014). «Hollywood droppet nordmenn». *NRK*. Besøkt 5. juli 2018.
7. ↑   .  Manglende eller tom `|tittel=` (hjelp)
8. ↑  «The Great Escape (1963) - Notes - TCM.com». *Turner Classic Movies* **(engelsk)**. Besøkt 7. juli 2018.
9. ↑  «BFI Screenonline: Wooden Horse, The (1950)». *www.screenonline.org.uk* **(engelsk)**. Besøkt 5. juli 2018.

Eksterne lenker
---------------

* (en) *Den store flukten* på Internet Movie Database Rediger på Wikidata

* (no) *Den store flukten* hos Filmfront Rediger på Wikidata

* (sv) *Den store flukten* i Svensk Filmdatabas Rediger på Wikidata

* (da) *Den store flukten* i Danmark Nationale Filminstitut Rediger på Wikidata

* (en) *Den store flukten* på AllMovie Rediger på Wikidata

* (fr) *Den store flukten* på Allociné Rediger på Wikidata

* (nl) *Den store flukten* på MovieMeter Rediger på Wikidata

* (en) *Den store flukten* på Turner Classic Movies Rediger på Wikidata

* (en) *Den store flukten* på American Film Institute Rediger på Wikidata

* (en) *Den store flukten* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** BNF **·** BNF (data)
 |